Lontone ya Zwenshambe e kokoanya madi 
Mo maitekong a go leka go ipelega, ba kereke ya Lontone ba lekalana la Zwenshambe ba sa tswa go tsamaya sekgala sa dikhilomethara di le lesome le botlhano, e le mogwanto o o duelelwang gotswa Masunga go ya Zwenshambe. Maikaelelo a mogwanto o, e ne e le go leka go kokoanya madi a a tla dirisiwang go aga le go feleletsa dikereke tsa metse mengwe e e okametsweng ke kereke ya Zwenshambe, e yone e leng ka fa tlase ga ketapele ya ga Moruti Dingani Mulale. Dikereke tse di okametsweng ke lekalana leo la kereke ya Zwenshambe di akaretsa tsa metse ya Mulambakwena, Mbalambi, Gambule, Sekakangwe le Kalakamati. Fa a bua kwa bokhutlong jwa mogwanto oo, Mookamedi wa Gaborone Motor Holdings, Rre Badeti Tibone, yo o neng e le molalediwa wa tlotla, o ne a akgola ba kereke eo mo tirong e tona e ba e dirileng. Rre Tibone o ne a akgola le botlhe ba ba neng ba thusa go kokoanyetsa kereke eo madi le botlhe ba ba neng ba ipha matsapa a go tsaya karolo mo mogwantong oo. O ne a tlhalosa fa a kgonne go kgobokanyetsa kereke madi a a kanang ka P50 000 mme a re o tshotse P29 300, fa a mangwe a tla goroga mo nakong e e sa fediseng pelo. Mo dipampiring tse di neng di filwe maloko go di tsamaisa ba kopa dithebenyana, go ne ga kgobokanngwa madi a a kana ka P5 320. E ntse e le ka mowa wa go tshwana le oo wa go ipelega, komiti ya ditlhabololo tsa motse wa Sechele le banni ba motse oo, le bone e ne ya re ka lone letsatsi leo ba bo ba le mo mogwantong wa sebopego sa go tshwana le sa kereke ya Lontone; wa sekgala sa dikhilomethara di le lesome le motso, go tswa Makaleng go ya Sechele. Maikaelelo a mogwanto o, e ne e le go kokoanya madi a a tla dirisiwang go gokela matlo a le lesome le bobedi a VDC motlakase. Moatlhodi wa pele wa kgotla-kgolo ya ditsheko kwa Francistown, Rre John Mosojane, yo o neng e le ene motsamai-mogolo wa letsatsi, le ene o ne a akgola banni ba Sechele ka maiteko ao a ba a dirileng. O ne a kgona go kokoanya madi a a kanang ka P10 000 fa mopalamente wa kgaolo ya Tati Bophirima, Rre Charles Tibone ene a ntsheditse VDC ya motse oo madi a a ka tshwarang P1 000. Rre Mosojane o ne a gwetlha banni ba Sechele go dirisa madi ao mo go se ba se a kopetseng sone go na le go a dirisa mo ditirong tse dingwe di sele, a re le bao ba ba neng ba thusa mo go kgobokanyeng madi ao, ba tshwanetse ba bona maduo a one. O ne a ba gakolola go tsaya bonnyenyane joo, go ya go kgaola kwa Botswana Power Corporation, gore ba kgone go tsenya batho ba ba ka hirisang mo mantlong ao, mme e bo e le gone ba ka kgonang go nna ba duela BPC madi a a setseng ka dituelo tsa bahirisi. Modulasetilo wa komiti ya ditlhabololo tsa motse wa Sechele, Mme Sebolaye Thokwa, o lebogetse Rre Mosojane kemonokeng ya gagwe le botlhe ba ba thusitseng ka sepe fela se se nnileng le seabe mo go reng mogwanto oo o atlege. Mme Thoka o tlhalositse fa go tlhoka motlakase mo matlong a VDC, e le kgwetlho e tona e e ba lebaneng ka jaana go sena ope yo o dumelang go nna mo go one. A re ke ka moo ba dirileng mogwanto wa go kokoanya madi, go leka go tsamaelana le dikeletso tsa batho le gone gore matlo a seka a felela e nna matlotla go sena yo o nnang mo go one. BOKHUTLO